**EELNÕU 2024/230**

**KOMISJONID:**

|  |  |
| --- | --- |
| eelarve- ja arengukomisjon | X |
| hariduskomisjon | X |
| kultuuri- ja spordikomisjon | X |
| majandus- ja keskkonnakomisjon | X |
| revisjonikomisjon | X |
| sotsiaalkomisjon | X |
| noortevolikogu | X |
| seeniorite nõukoda | X |

**VILJANDI LINNAVOLIKOGU**

OTSUS

### 25. jaanuar 2024 nr

Viljandi linna elutöö preemia

Viljandi Linnavolikogu 24.09.2015 määruse nr 61 “Viljandi linna elutöö preemia“ alusel ning arvestades laekunud ettepanekuid Viljandi Linnavolikogu

**o t s u s t a b:**

1. Kinnitada salajase hääletuse tulemused.

2. Viljandi linna 2023. aasta elutöö preemia saaja on \_\_\_\_\_\_\_\_\_\_\_\_\_\_\_\_\_\_\_.

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

4. Otsus jõustub teatavakstegemisest.

(allkirjastatud digitaalselt)

## Helmen Kütt

linnavolikogu esimees

# Koostaja(d): Helina Udeküll

**Esitatud:** 08.01.2024

**Esitaja:** Viljandi Linnavalitsus **Ettekandja:** Helmen Kütt

**Lk arv:** 5

**Hääletamine:** nõudmisel

Seletuskiri

**Viljandi linna elutöö preemia**

Eelnõu eesmärk on tunnustada füüsilist isikut, kelle aastatepikkune tegevus on avalikkuse poolt kõrgelt hinnatud ja kelle kogu elutöö on positiivselt mõjutanud Viljandi linna arengut ja mainet.

Tunnustamine toimub Viljandi Linnavolikogu 24.09.2015 määruse nr 61 “Viljandi linna elutöö preemia“ alusel ning arvestades laekunud ettepanekuid.

Ettepanekuid esitati 11, kokku 7 isiku tunnustamiseks. Ettepanekute põhjal koostati koondtabel.

Preemia suurus on 10 000 eurot pärast riigi poolt kehtestatud maksude mahaarvamist. Preemiaga kaasneb Viljandi linna aukiri ja Viljandi linna teenetemärk. Preemia saaja nimi kantakse Viljandi linna auraamatusse. Preemia antakse üle Eesti Vabariigi 106. aastapäevale pühendatud pidulikul kontsertaktusel Pärimusmuusika Aidas 24. veebruaril 2024 või preemia saajale sobival ajal ning sobivas kohas.

|  |  |
| --- | --- |
| **Kandidaat** | **Põhjendus** |
| **Ilme Mikkor**  (esitaja Kadri Mikkor-Roselius) | Ilme on hoolitsenud 40 aastat ühe kõigile viljandlastele silmailu pakkunud lillepeenra eest. See peenar on aadressil Kaalu 11a maja ees. See on terve kahe trepikojaga kortermaja pikkune ja õitemeres kogu hooaja jooksul. Minu meelest võiks selle peenra perenaist tunnustada, sest ta on hoolitsenud selle peenra eest juba 40a. |
| **Aivar Kommisaar**  (esitaja Sten Ivanov) | Aivar on tegelenud veemotoga alates 2006. aastast, olles algselt ise sportlane ning juba 2008 tegi ta treeneri kutse ja asus lisaks võistlustel olemisele ka juhendama noori tulevikulootusi. Aivar on sportlasena võitnud erinevates paadiklassides MM-i hõbeda, kaks MM-i pronksi, EM-i kulla, neli EM-i hõbedat ja kaks EM-i pronksi. On olnud seitsmekordne Eesti meister ja tulnud kolmel korral Balti meistriks. 2007 taastas ta isa jälgedes Viljandi Veemotoklubi NORD-i. Treenerina on Aivar väga pühendunud ja arvestab laste mõtete ning tunnetega. Kaasab noori kõikidesse tegevustesse, õpetades lastele, et kõike on võimalik saavutada, kui on tahet ja püsivust ning seda on tema õpilastel olnud. Tema sportlased on saavutanud aastate jooksul üle kolmekümne tiitlivõistluse medali, sealhulgas on lapsed tulnud kolm korda maailmameistriks ning neli korda Euroopa meistriks. Aivar pühendab tohutult aega lastele, et lihvida sõiduoskusi, käia üle pisidetaile, arutleda lastega, kuidas saaks paremini, katsetada läbi võistlussituatsioone, kombineerida erinevaid tehnilisi aspekte, et sõit tuleks välja lastel ideaalne. Ta õpetab lastele, kuidas hooldada ja teha kergemaid remonditöid paadi ja mootorite juures. Samuti paneb talvisel hooajal olulist rõhku, et lapsed saaks piisavalt füüsilist koormust, mis aitavad nii vaimselt kui kehaliselt olla parimad sportlased. See kõik on väga suure tähendusega ning väga märkimisväärne. Võib julgelt öelda, et ta teeb oma tööd hingega. Seda näitab ka see, et enamus tema õpilasi on tulnud vähekindlustatud peredest ning ta on võtnud noored enda ja klubi hoole alla. Hetkel Aivar ise enam võistluspaati ei sõida, kuid tal on nimekirjas neli tubli noort, kellest kaks on esimest aastat treenimas Aivari käe all. Usun, et nad on hoitud ning neist kasvavad järgmine põlvkond veemototreenereid. |
| **Illimar Toom**  (esitaja Reformierakond) | Illimar Toom on üks esimesi ettevõtlusega alustajaid taasiseseisvunud Eestis, kes on tööhõivega kindlustanud mitte ainult viljandlasi, vaid ka maakonna elanikke. Tema loodud ettevõte Toom Tekstiil, praeguse nimega Paragon Sleep on kasvanud suurettevõtteks ja on hinnatud ning tuntud ka väljaspool Eesti Vabariiki. Lisaks on Illimar Toom missioonitundega taastanud Viljandi esindushotelli Grand Hotel Viljandi ning hoiab seda töös vaatamata majanduse tsüklilisusele. Peale selle on Illimar Toom olnud ka Viljandi jäähalli rajamise juures ning toetanud annetustega erinevaid mittetulundusühinguid |
| **Peep Aru**  **Esitati 5 korda**  (esitajad Vello Sova,  Eesti 200 saadikurühm,  Annika Vihmann,  Kris Süld,  perekond Martinson) | * Tema panus Viljandi linna arengusse on olnud märkimisväärne aselinnapeana ja kahekordse linnapeana, linna volikogu liikmena, samuti Viljandi abimaavanemana. Tema tegevus kolmes riigikogu koosseisus ja ministrina oli toeks ja abiks Viljandi linna ja maakonna arengule. Ka tegevus paljudes asutuste ja sihtasutuste nõukogudes (Ugala teater, Viljandi haigla, Eesti Raudtee j.t.) ning spordiliitude juhtorganites (võrkpalliföderatsioon, spordiühing Jõud) on lähtunud Viljandi linna arengu parandamiseks antud valdkondades. * Viljandi linnale osutatud silmapaistvate teenete eest viimase 30 aasta vältel. Peep on tippjuhina suutnud haarata suurt pilti ja aktiivselt vedanud eest või energiliselt toetanud tegevusi ning arenguid, mis on määranud Viljandi head käekäiku paljude tulevaste põlvede tarvis. Peep on oma pikaaegse tegevusega näidanud, et ta on kirglik Viljandi patrioot. Nüüd kus Peep Aru on oma avaliku tegevuse lõppenuks kuulutanud, on kohane teda tehtu eest väärikalt tänada. * Pärast 30. aastat poliitikas tegutsemist, lõpetas 2023. aasta lõpus Peep Aru karjääri ning jäi pensionile. Palun kaaluda 2023. aasta linna preemiate määramisel elutöö preemia kandidaadina Peep Aru, kes 30 aastat poliitikuna tegutsedes on alati olnud tihedalt seotud Viljandi linnaga ning Viljandi linna paremaks muutmisega. Peep Aru karjäär:   Viljandi abimaavanem aastatel 1989–1993.  Viljandi aselinnapea 1993–1996.  Viljandi linnapea 1999–2003 ja 2005–2007.  Tegutsenud linnavolikogu lihtliikme, aseesimehe ja esimehena.  Regionaalminister Mart Siimanni valitsuses aastatel 1997–1999.  X riigikogu liige aastatel 2003–2005.  XI riigikogu liige aastatel 2007–2011.  XII riigikogu liige aastatel 2011–2015.  XIII liige 2016 juuli-2016 ja 2018-2019   * Ligi 30 aastat Viljandi linna käekäigu eest seisnud Peep Aru on kindlasti üks teenekamaid kohalikke poliitikuid, kellest terav meel ja tabav keel on Viljandit toetanud nii headel kui raskematel aegadel. Lisaks muhedale olekule on Peep olnud toeks paljudele volinikele ning kaasteelistele nende poliitilisest kuuluvusest sõltumata. * Märkimisväärse panuse eest Viljandi linna arengus |
| **Benno Abram**  (esitaja Valimisliit Südamega Viljandis) | Tegemist on Viljandis sündinud, kasvanud ja elanud mehega. 1952. aastal lõpetas Benno Abram Tartu Riikliku Ülikooli, abiellus ja asus tööle Viljandi Haiglasse. Sinna asus tööle ka tema abikaasa Linda Abram, kes töötas günekoloogina. Benno Abram töötas Viljandi Haiglas enam kui kuuskümmend aastat. Ta on olnud suurepärane õpetaja hilisematele ülikooli professoritele nagu Endel Tünder, Kaljo Põder, Jaan Eha ja paljudele teistele täna töötavatele korratutele kirurgidele.  Bennol ja tema abikaasa Lindal oli oluline roll ka tänase Viljandi Haigla hoone ehitamise algatamisel. Kõrges vanuses haiglast pensionile siirdumise järgselt jätkas Benno Abram veel eravastuvõtte Viljandi Tervise  keskuses. Paar aastat tagasi põdes Benno Abram kroonviirust ja alles seejärel asus elama Harjumaale, kus tema poeg Jaan Abram saab teda igapäevaselt toetada. Viljandi on aga tema kodu ning kõigele, mis Viljandis toimub, eriti aga uue haigla ehitusele, elab ta aktiivselt kaasa. Tahaks lõpetada ühe Benno Abrami ilusa mõtte ja sooviga: „Eesti on vabariik ja Viljandis on oma haigla. Loodan, et mõlemad jäävad igavesti püsima!“ |
| **Malle Vahtra**  (esitaja Valimisliit Südamega Viljandis) | Malle Vahtra on juhtinud Viljandis suuri ettevõtteid ja ettevõtmisi, olles seeläbi olnud Viljandi linnas paljudele inimestele tööandjaks, kolleegiks, sõbraks ning väärt abiliseks. 1969. aastal algas tema töökäik Viljandi piimakombinaadis, kus ta töötas enam kui 30 aasta jooksul erinevatel juhtivatel ametikohtadel, sealjuures 1977-2000 tootmisdirektorina ja 2000-2001 Mulgi Meieri juhatuse esimehena. Tegu oli toona ühe Viljandi suurima tootmisüksusega, mis pakkus tööd paljudele viljandlastele.  Aastatel 2002-2003 töötas Malle Vahtra Viljandi bussipargi direktorina. Seda tööd tegi ta kuni 2003. aasta kevadeni, mil ta valiti Viljandi linnapeaks ning seda ametit kandis ta 2005. aasta valimisteni. Tema ametiajal rajati raekoja juurde roosipeenar 720 valge roosiga, mis on märkimisväärselt kujundanud vanalinna ilmet. Tugeva majandusinimesena seisis ta linna heakorra eest ning 2013. aastal usaldati talle uuesti töökoht raekojas, sedakorda abilinnapeana. 2013.-2015. aastani seda ametit kandes sai olulist tähelepanu vanalinn ning selle aja sees said uue ilme vanalinna pargid. Tema juhtimisel loodi ka Viljandi Linnahooldus.  Kuid kõlavate tiitlite ning ametikohtade taga seisab ennekõike empaatiline ning tähelepanelik inimene, kes pakub nõu ja abi neile, kes seda kõige enam vajavad. Küllap on see ka üheks põhjuseks, miks Malle on täna SA Viljandi haigla Patsientide nõukoja esimees. |
| **Mai Palo**  (esitaja Viljandi Linnavolikogu Isamaa saadikurühm) | Mai Palo on alates 1962. aastast olnud Viljandis tegev raamatukaubandusega. 1975. aastal sai temast Viljandi raamatukaupluse „Sõprus“ juhataja. Tema käe all sai kauplusest tolle aja kohta hästi varustatud raamatupood ja muutus asendamatuks suure hulga viljandlaste jaoks. 1976. aastal avati Viljandis sõjajärgse Eesti kolmas antikvariaat Tartu ja Tallinna järel. Raamatuantikvariaat oli raamatupoe „Sõprus“ filiaal. Et Viljandimaal oli tollal säilinud palju vanu raamatuid, kujunes Viljandi antikvariaat kohaks, kus paljud Eesti vaimuinimesed leidsid neile vajalikke raamatuid ligi 30 000 antikvariaadis müügil olevate raamatute seast. Usaldusväärsete inimeste jaoks võis Viljandi antikvariaadist leida ka tolleaegsete võimude poolt keelatuid raamatuid. Nii kujunes Viljandi antikvariaadist üks kolmest sümbolist Lossivaremete ja Ugala kõrval, mille pärast Viljandisse tuldi.  Kui Mai Palo 2002. aastal raamatupoe juhataja ameti maha pani, ei lõpetanud ta tööd raamatutega, vaid hakkas juhtima Viljandi antikvariaati, tehes seda kuni 2022. aastani, mil Viljandi antikvariaat lõpetas tegevuse. Vanade raamatute müüki jätkus aga Lossi tänaval suuremates ruumides Raamatukoi. Mai Palost sai selle poe müüja-konsultant, kelle abi ja nõu vajavad nii ostjad, omanik kui kolleegid tänaseni. |

(allkirjastatud digitaalselt)

Helina Udeküll

avalike suhete spetsialist